REGULAMENTUL (CE) NR. 316/2009 AL COMISIEI
din 17 aprilie 2009
de modificare a Regulamentului (CE) nr. 1973/2004 de stabilire a normelor de aplicare a Regulamentului (CE) nr. 1782/2003 al Consiliului în ceea ce privește schemele de ajutor prevăzute la titlurile IV și IVa din respectivul regulament și utilizarea terenurilor retrase din circuitul agricol pentru producția de materii prime
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 73/2009 al Consiliului din 19 ianuarie 2009 de stabilire a unor norme comune pentru sistemele de ajutor direct pentru agricultori în cadrul politicii agricole comune și de instituire a anumitor sisteme de ajutor pentru agricultori, de modificare a Regulamentelor (CE) nr. 1290/2005, (CE) nr. 247/2006, (CE) nr. 378/2007 și de abrogare a Regulamentului (CE) nr. 1782/2003 (1), în special articolul 142 literele (c) și (e),
întrucât:
(1)
Regulamentul (CE) nr. 73/2009 a abrogat Regulamentul (CE) nr. 1782/2003 al Consiliului (2) pentru a se continua integrarea treptată a altor sectoare în cadrul schemei de plată unică și extinderea decuplării. Drept consecință, anumite scheme de ajutoare au încetat să existe și, prin urmare, normele de aplicare corespunzătoare din Regulamentul (CE) nr. 1973/2004 al Comisiei (3) nu mai sunt necesare.
(2)
În Franța metropolitană și în Italia au fost introduse recent noi tehnici de cultivare a orezului, care necesită ca însămânțarea să se realizeze cu o anumită întârziere. Prin urmare, este oportun să se prelungească termenul-limită de însămânțare pentru a permite eligibilitatea pentru ajutorul special pentru orez în Italia și Franța.
(3)
În temeiul fostului articol 71 din Regulamentul (CE) nr. 1782/2003, statele membre pot decide să aplice schema de plată unică după o perioadă de tranziție care a expirat la 31 decembrie 2006. Drept consecință, nu mai sunt aplicabile anumite plăți pentru carnea de vită, prevăzute la capitolul 12 din respectivul regulament, pe care statele membre le-au putut aplica doar pe parcursul acestei perioade de tranziție. Prin urmare, trebuie eliminate dispozițiile din Regulamentul (CE) nr. 1973/2004 referitoare la aceste plăți.
(4)
Începând din 2009, Regulamentul (CE) nr. 796/2004 al Comisiei (4), care stabilește normele de aplicare a ecocondiționalității, a modulării și a sistemului integrat de gestionare și control, a fost modificat pentru a se aplica direct schemei de plată unică pe suprafață. Prin urmare, dispozițiile referitoare la aplicarea Regulamentului (CE) nr. 796/2004 schemei de plată unică pe suprafață trebuie eliminate din Regulamentul (CE) nr. 1973/2004.
(5)
Cofinanțarea plăților naționale directe complementare prezintă interes în 2009 doar pentru Bulgaria și România. Prin urmare, trebuie actualizate normele privind controlul și sancțiunile în caz de cofinanțare.
(6)
Sistemul de scoatere a terenurilor din producția comercială se aplică doar sub forma scoaterii voluntare a terenurilor din producția comercială prevăzută la fostul articol 107 din Regulamentul (CE) nr. 1782/2003 în cazul agricultorilor din state membre care aplică plata pe suprafață pentru culturi arabile în conformitate cu articolul 66 din respectivul regulament. În vederea simplificării administrării sistemului de scoatere a terenurilor din producția comercială în scopuri nealimentare prevăzut în capitolul 16 din Regulamentul (CE) nr. 1973/2004, este oportună excluderea din acest sistem a terenurilor agricole utilizate pentru cultivarea produselor eligibile pentru plata pe suprafață pentru culturi arabile.
(7)
Articolul 103 din Regulamentul (CE) nr. 1973/2004 prevede că randamentul mediu de lapte care se folosește la determinarea numărului de vaci care alăptează eligibile în temeiul articolului 111 alineatul (2) din Regulamentul (CE) nr. 73/2009 se calculează pe baza randamentelor medii prevăzute în anexa XVI la Regulamentul (CE) nr. 1973/2004. Această anexă fixează randamentul mediu de lapte pentru Spania la 4 650 de kilograme. Spania a solicitat actualizarea respectivului randament mediu de lapte. Este oportun să se actualizeze această anexă în lumina evoluției sectorului laptelui din Spania, care a înregistrat o creștere continuă a randamentului șeptelului de lapte ca urmare a unui proces de restructurare care a influențat atât numărul, cât și dimensiunea exploatațiilor.
(8)
Decizia C(2004) 1439 a Comisiei din 29 aprilie 2004 a fost modificată pentru a fixa la 1 880 000 de hectare, începând cu 2009, suprafața agricolă din cadrul schemei de plată unică pe suprafață din Republica Slovacă. Este necesar ca această cifră să figureze în anexa XXI la Regulamentul (CE) nr. 1973/2004.
(9)
Prin urmare, Regulamentul (CE) nr. 1973/2004 ar trebui modificat în consecință.
(10)
Măsurile prevăzute de prezentul regulament sunt conforme cu avizul Comitetului de gestionare a plăților directe,
ADOPTĂ PREZENTUL REGULAMENT:
Articolul 1
Regulamentul (CE) nr. 1973/2004 se modifică după cum urmează:
1.
La articolul 1, litera (h) se elimină.
2.
Articolul 2 se modifică după cum urmează:
(a)
la alineatul (1) primul și al doilea paragraf, trimiterile la articolul 1 litera (h) se elimină;
(b)
la alineatul (2) primul paragraf, trimiterile la articolul 1 litera (h) se elimină.
3.
La articolul 4, trimiterea la articolul 98 din Regulamentul (CE) nr. 1782/2003 se elimină.
4.
Articolul 12 se înlocuiește cu următorul text:
„Articolul 12
Date de însămânțare
Eligibilitatea pentru ajutorul special pentru orez este condiționată de însămânțarea suprafeței declarate până la data de:
(a)
30 iunie anterioară recoltei în cauză, pentru Franța, Italia, Portugalia și Spania;
(b)
31 mai pentru celelalte state membre producătoare menționate la articolul 80 alineatul (2) din Regulamentul (CE) nr. 1782/2003.”
5.
Capitolul 9 „Ajutor regional special pentru culturile arabile” se elimină.
6.
La capitolul 13, secțiunea 2 „Primă de desezonalizare” (articolele 96, 97 și 98), articolul 117, secțiunea 4 subsecțiunea 2 „Schemă de plată de extensificare” (articolele 118-119), secțiunea 6 „Plăți suplimentare” (articolul 125) și articolul 133 se elimină.
7.
Articolul 126 se modifică după cum urmează:
(a)
alineatul (1) se modifică după cum urmează:
(i)
al treilea paragraf se elimină;
(ii)
al patrulea paragraf se înlocuiește cu următorul text:
„Avansul nu poate fi vărsat decât de la data de 16 octombrie a anului calendaristic pentru care se solicită prima.”;
(b)
alineatul (2) se înlocuiește cu următorul text:
„(2) Cuantumul plății definitive a primei este egal cu diferența dintre avansul și cuantumul primei la care are dreptul agricultorul.”
8.
La articolul 127 alineatul (1), primul paragraf se înlocuiește cu următorul text:
„Data de depunere a cererii constituie faptul generator pentru a stabili anul de imputare al animalelor care fac obiectul schemelor de primă specială și de primă pentru vacile care alăptează și numărul de UVM care trebuie reținut pentru calcularea factorului de densitate.”
9.
Articolul 130 se înlocuiește cu următorul text:
„Articolul 130
Determinarea cotelor individuale de lapte
Până la sfârșitul celei de a șaptea perioade prevăzute la articolul 66 din Regulamentul (CE) nr. 1234/2007 al Consiliului (5), prin derogare de la articolul 102 alineatul (1) litera (a) din prezentul regulament, un stat membru poate decide că, în cazul producătorilor de lapte care eliberează sau preiau, în totalitate sau parțial, cantități de referință individuale de la 31 martie, respectiv 1 aprilie, în conformitate cu articolul 65 literele (i) și (k) din Regulamentul (CE) nr. 1234/2007 sau în temeiul dispozițiilor naționale adoptate în vederea punerii în aplicare a articolelor 73, 74 și 75 din regulamentul menționat, cantitatea de referință individuală maximă de lapte disponibilă pentru a beneficia de prima pentru vacile care alăptează și numărul maxim de vaci care alăptează se determină la 1 aprilie.
10.
La articolul 131, alineatul (6) se elimină.
11.
La capitolul 14, articolele 136, 137 și 138 se elimină.
12.
La articolul 140, alineatul (1) se înlocuiește cu următorul text:
„(1) Pentru 2009, pentru plățile directe naționale complementare cofinanțate în Bulgaria și România în conformitate cu secțiunea I punctul E din anexa VIII la Actul de aderare a Bulgariei și a României, se aplică Regulamentul (CE) nr. 796/2004.”
13.
La articolul 143, alineatul (1) se înlocuiește cu următorul text:
„(1) Terenurile scoase din producția comercială în cadrul prevăzut la articolul 107 din Regulamentul (CE) nr. 1782/2003 pot fi utilizate, în conformitate cu articolul 107 alineatul (3) prima liniuță din regulamentul menționat anterior, pentru producția de materii prime utilizate la fabricarea în Comunitate de produse care nu sunt destinate în primul rând consumului uman sau animal, în condițiile prevăzute în prezentul capitol.”
14.
La articolul 145 alineatul (1), primul paragraf se înlocuiește cu următorul text:
„Pe suprafețele scoase din producția comercială se poate cultiva orice materie primă agricolă în conformitate cu articolul 107 alineatul (3) prima liniuță din Regulamentul (CE) nr. 1782/2003, cu excepția culturilor arabile enumerate în anexa IX la regulamentul menționat.”
15.
La articolul 146 alineatul (1) litera (a), cuvintele introductive se înlocuiesc cu următorul text:
„să folosească materii prime agricole bine definite, cu excepția culturilor arabile enumerate în anexa IX la Regulamentul (CE) nr. 1782/2003, cu condiția respectării tuturor măsurilor de control corespunzătoare:”.
16.
La articolul 147, alineatul (5) se elimină.
17.
Articolul 149 se elimină.
18.
La articolul 158, alineatul (4) se înlocuiește cu următorul text:
„(4) Un procent din garanție se eliberează în cazul fiecărei materii prime în parte, cu condiția ca autoritatea competentă de care aparține colectorul sau primul operator să fi obținut proba conform căreia cantitățile de materii prime în cauză au fost prelucrate în conformitate cu utilizările prevăzute la articolul 147 alineatul (2) litera (f), ținându-se seama, după caz, de orice modificare efectuată în temeiul articolului 152.”
19.
La articolul 159, alineatul (1) se înlocuiește cu următorul text:
„(1) Obligația de a prelucra, cu titlu principal, cantitățile de materii prime în produsele finite prevăzute în contract și de a efectua această prelucrare a materiilor prime înainte de data de 31 iulie a celui de al doilea an care urmează după anul recoltării constituie cerințe principale în sensul articolului 20 din Regulamentul (CEE) nr. 2220/85.”
20.
În anexa XVI, cifra corespunzătoare Spaniei se înlocuiește cu „6 500”.
21.
În anexa XVIII, punctul 2 „Prima pentru desezonalizare”, punctul 4 „Plată de extensificare” și punctul 5 „Primă scutită de factorul de densitate” se elimină.
22.
În anexa XXI, valoarea corespunzătoare Slovaciei în rubrica referitoare la suprafața agricolă în sensul schemei de plată unică pe suprafață se înlocuiește cu „1 880”.
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Se aplică cererilor de ajutoare prezentate pentru anii cu începere de la 1 ianuarie 2009.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 17 aprilie 2009.